Produksjonen startet opp i 1945 i et fabrikklokale like ved Klosterheim på Bryn i Oslo. Fra midten av 1930-tallet og under andre verdenskrig hadde Josef Kussius Metallvarefabrikk holdt til i de samme lokalene. Kussius hadde arbeidet for den tyske okkupasjonsmakten under krigen, og produsert blant annet granater, deler til landminer, uniformsdekorasjoner til Luftwaffe og beltespenner til den norske nazistorganisasjonen Hirden. Josef Kussius ble straffedømt for denne kollaborasjonen under landssvikeroppgjøret. Produksjonsmidlene fra fabrikken hans ble grunnlaget for opprettelsen av Savo Stanse- og Metallvarefabrikk (Savo Metall) den 1. desember 1945. Etter hvert ble «Savo tinn» en av den nye bedriftens merkevarer.